แบงก์หนุน‘ธปท.’
จัดระบบข้อมูลทำประวัติลูกค้าเอสเอ็มอีวิเคราะห์สินเชื่อง่ายช่วยลดเสี่ยงให้กู้
13 ก.พ. 2556

จัดระบบข้อมูลทำประวัติลูกค้าเอสเอ็มอีวิเคราะห์สินเชื่อง่ายช่วยลดเสี่ยงให้กู้
แบงก์หนุน ธปท.จัดระบบข้อมูลลูกค้าเอสเอ็มอี เผยขาดหลักประกันไม่เดินบัญชี สาเหตุหลักกู้ไม่ผ่าน 
ธนาคารแห่งประเทศไทย (ธปท.) มีแนวคิดรวบรวมข้อมูลการช่วยวิเคราะห์สินเชื่อของธุรกิจผู้ประกอบการขนาด กลางและขนาดย่อม (เอสเอ็มอี) ให้เป็นระบบมากขึ้น เพื่อสนับสนุนให้ธนาคารพาณิชย์ให้สินเชื่อแก่เอสเอ็มอีได้ง่ายขึ้นนั้น แนวคิดดังกล่าวได้รับการขานรับจากนายแบงก์ โดยนายพัชร สมะลาภา รองกรรมการผู้จัดการ ธนาคารกสิกรไทย กล่าวว่า ปัจจุบันมีธุรกิจเอสเอ็มอีจำนวนมาก โดยเฉพาะกลุ่มที่มียอดขายไม่สูงมาก ที่ประสบปัญหาถูกปฏิเสธสินเชื่อหรือได้รับวงเงินต่ำกว่าความต้องการ เนื่องจากมีข้อมูลไม่เพียงพอต่อการวิเคราะห์สินเชื่อของธนาคาร 
ดังนั้นการที่ธนาคารแห่งประเทศไทย (ธปท.) จะเข้ามาช่วยเก็บข้อมูลให้ธนาคารพาณิชย์ใช้พิจารณาสินเชื่อกลุ่มไม่มีประวัติจึงถือเป็นเรื่องดี ซึ่งจะช่วยให้การวิเคราะห์สินเชื่อเบื้องต้นทำได้ง่ายขึ้น
อย่างไรก็ตาม ข้อมูลดังกล่าวจะช่วยธนาคารได้เพียงการวิเคราะห์เบื้องต้น หากรัฐบาลหรือ ธปท.ต้องการผลักดันให้ธุรกิจเอสเอ็มอีสามารถเข้าถึงสินเชื่อในระบบได้เพิ่มขึ้น ควรเข้าไปส่งเสริมธุรกิจให้มีการเดินบัญชี รวมทั้งดูแลเกณฑ์การนับหลักประกัน เช่น สิทธิในการเช่า ซึ่งหากสามารถนำมาใช้เป็นหลักประกันได้ก็จะช่วยธุรกิจเอสเอ็มอีได้มากกว่า เนื่องจากปัญหาการกู้ไม่ผ่านของเอสเอ็มอีที่มากที่สุดขณะนี้ คือขาดหลักประกันและไม่ได้เดินบัญชี 
“ข้อมูลของ ธปท.ที่จะเริ่มให้บริการในเดือน เม.ย.นี้ อาจช่วยได้บ้างแต่คงไม่มากนัก เพราะเป็นเรื่องที่ธนาคารสามารถหาได้เองอยู่แล้ว แต่การจะกู้ผ่านไม่ผ่านจะอยู่ที่หลักประกันและการเดินบัญชีเป็นหลัก ถ้ามีทั้ง 2 อย่างนี้การปล่อยจะทำได้ง่ายขึ้น” นายพัชร กล่าว
นางวรีมน นิยมไทย ผู้ช่วยผู้จัดการใหญ่ สายกลยุทธ์และพัฒนาลูกค้าธุรกิจ ธนาคารไทยพาณิชย์ กล่าวว่า การพิจารณาสินเชื่อเอสเอ็มอีของธนาคารจะอิงจาก 4 ปัจจัยหลัก คือ ความสามารถในการชำระหนี้ ความมีวินัยในอดีต ประสบการณ์ในการดำเนินธุรกิจและหลักประกัน ดังนั้นแม้ว่า ธปท.จะมีการเปิดให้ใช้ข้อมูลการวิเคราะห์สินเชื่อทางธุรกิจเอสเอ็มอี แต่หากคุณสมบัติลูกค้าไม่ผ่าน ธนาคารก็ไม่สามารถปล่อยกู้ให้ได้ 
“ข้อมูลประเภทในจังหวัดนี้มีธุรกิจประเภทนี้กี่ราย หรือมีคนมาขอกู้ไปแล้วกี่ราย ธนาคารสามารถหาได้อยู่แล้ว แต่ข้อมูลที่เราอยากให้ ธปท.เข้ามาช่วย คือ ข้อมูลด้านมาร์จิน เช่น กลุ่มร้านขายยาขนาด 2 คูหา มีอัตราผลตอบแทนเท่าไร รวมทั้งข้อมูลหนี้นอกระบบของเอสเอ็มอีซึ่งเป็นเรื่องที่มองไม่เห็น” นางวรีมน กล่าว